এরপর ৩৩২ রানের লক্ষ্য তাড়ায় শ্রীলঙ্কার শুরুটা আশা জাগানিয়াই ছিল। লাহিরু থিরিমান্নে ও তিলকারত্মে দিলশান উদ্বোধনী জুটিতেই ৬৭ রান তোলেন। কুমার সাঙ্গাকারা ও থিরিমান্নের দ্বিতীয় উইকেটেও প্রতিরোধের ছটা দেখা গিয়েছিল। কিন্তু ২২ ওভারের শেষ বলে অর্ধশতক হাঁকানো থিরিমান্নে (৬৫) কিউই পেসার ট্রেন্ট বোল্টের বলে বোল্ড হলে মড়ক লাগে লঙ্কান ইনিংসে। পাঁচ রানের ব্যবধানে ফিরে যান সাঙ্গাকারা (৩৯) ও মাহেলা জয়বর্ধনে (০)। এরপর উইকেটের এক প্রান্ত আগলে ১৯৯৬ সালের বিশ্বচ্যাম্পিয়নদের ইনিংসে প্রাণ দেয়ার চেষ্টা করেন অ্যাঞ্জেলো ম্যাথুস। কিন্তু দ্রুত ফিরে যান তার সতীর্থরা। জীবন মেন্ডিস ৪, নুয়ান কুলাসেকারা ১০ রানে আউট হওয়ার পর অস্টম ব্যাটসম্যান হিসেবে প্যাভিলিয়নের পথে হাঁটা দেন ম্যাথুস। লড়াকু ৪৬ রান আসে তার ব্যাট থেকে। ৪১ ওভারের দ্বিতীয় বলে ম্যাথুসের আউটের পর আর বেশিক্ষণ আয়ু পায়নি শ্রীলঙ্কার ইনিংস। শেষ পর্যন্ত ৪৬.১ ওভারে ২৩৩ রানে অলআউট হয় মাহেলা জয়বর্ধনে-সাঙ্গাকারার দল। হার ৯৮ রানের। ব্যাট হাতে ৭৫ রানের সাথে বোলিংয়ে দুই উইকেট নিয়ে ম্যান অব দ্য ম্যাচ কোরি অ্যান্ডারসন।